QIShLOQ XOʻJALIGI KORXONALARINING DAVLAT EHTIYOJLARI UChUN XARID QILINADIGAN PAXTA VA GʻALLA YETIShTIRISh XARAJATLARINI TIJORAT BANKLARI TOMONIDAN KREDITLASh TARTIBI TOʻGʻRISIDAGI NIZOMGA OʻZGARTIRISh VA QOʻShIMChALAR KIRITISh HAQIDA
(resolution, 2018-04-13)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi (Oʻzbekiston Respublikasi Oliy Majlisining Axborotnomasi, 1995-y., 12-son, 247-modda) va “Banklar va bank faoliyati toʻgʻrisida”gi (Oʻzbekiston Respublikasi Oliy Majlisining Axborotnomasi, 1996-y., 5-6-son, 54-modda) qonunlariga muvofiq Oʻzbekiston Respublikasi Moliya vazirligi va Markaziy banki Boshqaruvi qaror qiladilar: 1. Oʻzbekiston Respublikasi Moliya vazirligi va Markaziy banki Boshqaruvining 2007-yil 13-martdagi 30, 288-V-sonli qarori (roʻyxat raqami 1675, 2007-yil 14-aprel), (Oʻzbekiston Respublikasi qonun hujjatlari toʻplami, 2007-y., 16-son, 168-modda) bilan tasdiqlangan “Qishloq xoʻjaligi korxonalarining davlat ehtiyojlari uchun xarid qilinadigan paxta va gʻalla yetishtirish xarajatlarini tijorat banklari tomonidan kreditlash tartibi toʻgʻrisida”gi nizomga ilovaga muvofiq oʻzgartirish va qoʻshimchalar kiritilsin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. 1. 3-bandning uchinchi va toʻrtinchi xatboshilari quyidagi tahrirda bayon etilsin: “paxta xomashyosi yetishtirish xarajatlarini moliyalashtirish uchun hosil yetishtirilayotgan yilning 1-apreliga qadar paxta xomashyosi qiymatining 25 foizigacha, 1-iyulga qadar 50 foizgacha va 1-sentabrga qadar 60 foizgacha; gʻalla yetishtirish xarajatlarini moliyalashtirish uchun hosil yetishtirilayotgan yilning 1-yanvariga qadar gʻalla qiymatining 30 foizgacha, 1-aprelga qadar 50 foizgacha va 1-iyunga qadar 60 foizgacha.”. 2. 4-bandning ikkinchi xatboshisi quyidagi tahrirda bayon etilsin: “Kredit miqdorini aniqlash uchun amaldagi oʻrtacha xarid narx asos qilib olinadi.”. 3. 5-bandda: a) yettinchi xatboshidagi “SFUlar (suvdan foydalanuvchilar uyushmalari)” degan soʻzlar “SIUlar (suv isteʼmolchilari uyushmalari)” degan soʻzlar bilan almashtirilsin; b) sakkizinchi xatboshidagi “(muddati oʻtgan yer soligʻi. Muddatli yer soligʻi toʻlovlari qonunchilikda belgilangan muddatlarda toʻlanadi)” degan soʻzlar chiqarib tashlansin; v) toʻqqizinchi xatboshi quyidagi mazmundagi toʻqqizinchi, oʻninchi va oʻn birinchi xatboshilari bilan almashtirilsin: “Elektr energiya toʻlovlariga; Urugʻlik uchun toʻlovlarga; Qishloq xoʻjaligi korxonalarining paxta va gʻalla yetishtirish bilan bogʻliq boʻlgan boshqa zaruriy ehtiyojlari uchun ham toʻlovlar amalga oshirilishi mumkin. Boshqa zaruriy ehtiyojlar hisobidan paxta va gʻalla yetishtirish bilan bogʻliq xarajatlariga, bank xizmati, xoʻjalik va idora xarajatlari, ichki xoʻjalik irrigatsiya va kollektor-drenaj tarmoqlarini tozalash xarajatlari, sugʻurta xarajatlari, qonun hujjatlarida nazarda tutilgan hollarda toʻlanadigan Qishloq va suv xoʻjaligi vazirligi hamda fermer xoʻjaliklari uyushmalarini saqlash xarajatlari uchun toʻlovlar amalga oshirilishi mumkin.”. 4. 6-bandning uchinchi va toʻrtinchi xatboshilari quyidagi tahrirda bayon etilsin: “Qishloq xoʻjaligi korxonasining biror-bir xarajat turi boʻyicha toʻlovlarga ehtiyoji boʻlmagan hollarda mazkur Nizomning 5-bandida nazarda tutilgan paxta va gʻalla yetishtirish bilan bogʻliq boʻlgan boshqa ruxsat etilgan xarajat turlari boʻyicha, shuningdek qishloq xoʻjaligi texnikasi sotib olishga, ichki xoʻjalik irrigatsiya va kollektor-drenaj tarmoqlarini tozalashga ishlatilishi (mineral oʻgʻit, kimyoviy yoki biologik vositalar, yoqilgʻi moylash materiallari va urugʻlik material xarajatlari bundan mustasno) mumkin. Agrotexnik tadbirlarni amalga oshirish uchun ajratilgan imtiyozli kredit resurslarining ruxsat etilgan xarajat turlari boʻyicha maqsadli sarflanishi yuzasidan monitoring qishloq xoʻjaligi korxonalariga xizmat koʻrsatuvchi tijorat banklari zimmasiga yuklatiladi.”. 5. 9-band quyidagi mazmundagi ikkinchi xatboshi bilan toʻldirilsin: “Oldingi yillarda ajratilgan imtiyozli kreditlar toʻliq soʻndirilgandan soʻng joriy yil hosili uchun imtiyozli kreditlar beriladi”. 6. 11-bandining birinchi va ikkinchi xatboshilari quyidagi tahrirda bayon etilsin: “Kreditlar qaytishini taʼminlash maqsadida, tijorat banki davlat ehtiyojlari uchun xarid qilinadigan paxta xomashyosi va gʻalla yetishtirishni moliyalashtirish maqsadida qishloq xoʻjaligi korxonalariga berilgan imtiyozli kreditlar qaytarilishi boʻyicha oʻzining tadbirkorlik xavfini sugʻurta qilishi mumkin. Bunda, sugʻurta tashkilotlari tomonidan taqdim etilgan sugʻurta polisi kredit shartnomasida belgilangan kreditning butun qaytarish muddatiga beriladi. Sugʻurta tashkiloti bilan kelishilgan sugʻurta puli taqdim etilayotgan kredit miqdoridan koʻp boʻlmasligi zarur. Doimiy ravishda davlat buyurtmasini va tijorat banki oldidagi majburiyatlarini bajarib kelayotgan fermer xoʻjaliklariga kreditlar qonunchilikda belgilangan tartibda taʼminotsiz (ishonchli kreditlar) ajratilishi mumkin.”. 7. 14-bandning “v” kichik bandi quyidagi mazmundagi “v”, “g” va “d” kichik bandlari bilan almashtirilsin: “v) SIUlar (Suv isteʼmolchilari uyushmalari), oʻsimliklarni biologik usulda himoya qilish uchun biolaboratoriya va biofabrikalar tomonidan koʻrsatilgan xizmatlar uchun toʻlovlar ularning maxsus 23210 (23220)-sonli hisob raqamlariga oʻtkaziladi; g) muqobil MTPlar tomonidan koʻrsatilgan va koʻrsatiladigan texnika xizmatlari uchun toʻlovlarda, mablagʻlar ularga xizmat koʻrsatuvchi tijorat banklarida ochilgan maxsus 23210 (23220)-sonli hisob raqamlariga oʻtkazib beriladi; d) boshqa tashkilotlar tomonidan koʻrsatilgan xizmatlar hamda ehtiyot qismlar uchun toʻlovlarda, mablagʻlar ushbu tashkilotlarning talab qilib olinguncha depozit hisob raqamlariga oʻtkazib beriladi.”. 8. 15-band quyidagi tahrirda bayon etilsin: “15. Tijorat banklar toʻlovlarning ssuda hisobvaragʻidan mazkur Nizomning 5 va 6-bandlardagi maqsadlar va agrotexnik meʼyorlar boʻyicha amalga oshirilishini nazorat qiladi. Tijorat banklar sugʻurta tashkilotlari va Qishloq va suv xoʻjaligi vazirligining tuman boʻlinmalari bilan birgalikda sugʻurta shartnomasi asosida har bir qishloq xoʻjaligi korxonasi boʻyicha paxta va gʻalla ekinlarining holatini va boʻlajak hosilning berilgan kreditlarning qaytarilishini taʼminlash uchun yetarliligini aniqlash maqsadida doimiy monitoring oʻrnatadilar”. 9. 16-banddagi “Oʻzagrosugʻurta” DASKning” degan soʻzlari “sugʻurta tashkiloti” degan soʻzlari bilan almashtirilsin. 10. 17-bandning ikkinchi va uchinchi xatboshilaridagi “Oʻzagrosugʻurta” DASK boʻlimlariga” va “Oʻzagrosugʻurta” DASK boʻlimlari” degan soʻzlar tegishli ravishda “sugʻurta tashkilotlariga” va “sugʻurta tashkilotlari” degan soʻzlar bilan almashtirilsin; 11. Quyidagi mazmundagi 191-band bilan toʻldirilsin: “191. Davlat ehtiyojlari uchun yetishtiriladigan qishloq xoʻjaligi mahsulotlarini yetishtirish xarajatlarini moliyalashtirish uchun tijorat banklari tomonidan ajratilayotgan imtiyozli kreditlarni belgilangan maqsadlar boʻyicha yoʻnaltirishga mansabdor shaxslarning aralashuvi qatʼiyan taqiqlanadi”. 12. Mazkur oʻzgartirish va qoʻshimchalar Oʻzbekiston Respublikasi Qishloq va suv xoʻjaligi vazirligi, “Oʻzagrosugʻurta” DASK hamda Oʻzbekiston fermer xoʻjaliklari uyushmasi bilan kelishilgan.